विधानसभा सत्र बुलाने के लिए राज्यपाल से मिले येदियुरप्पा  
बुधवार को मुख्यमंत्री बीएस येदियुरप्पा ने मंत्रियों के एक समूह के साथ राज्यपाल हंसराज भारद्वाज से मुलाकात की।
कर्नाटक में पिछले कई दिन से चल रहे राजनीतिक घमासान के बीच बुधवार को मुख्यमंत्री बीएस येदियुरप्पा ने मंत्रियों के एक समूह के साथ राज्यपाल हंसराज भारद्वाज से मुलाकात की और उनसे दो जून से 10 दिन के लिए विधानसभा का विशेष सत्र बुलाने पर सहमति मांगी।  राज्यपाल ने हालांकि उनसे यह कहते हुए दो दिन तक प्रतीक्षा करने के लिए कहा कि राज्य सरकार को बर्खास्त करने की उनकी सिफारिश पर केंद्र सरकार दो दिन में फैसला ले लेगी। इस बीच, राज्यपाल ने उनके इस्तीफे की भारतीय जनता पार्टी (भाजपा) की मांग खारिज कर दी और कहा कि उन्हें अपनी सिफारिश पर केंद्र के फैसले का इंतजार है।  बुधवार को राज्यपाल से मुलाकात के बाद येदियुरप्पा ने संवादाताओं से कहा, "राज्यपाल ने हमसे इंतजार करने को कहा है। उन्होंने उम्मीद जताई कि केंद्र सरकार एक या दो दिन में (उनकी बर्खास्तगी की सिफारिश पर) निर्णय ले लेगी। उन्होंने कहा कि केंद्र का निर्णय जानने के बाद वह जल्द से जल्द अपना फैसला भी सुना देंगे।"  मुख्यमंत्री ने कहा, "हमने उनसे (राज्यपाल से) बताया कि विधानसभा का सत्र जल्दी बुलाने की जरूरत क्यों आ पड़ी। विभिन्न कार्यक्रमों को लागू करने के लिए बजट पारित करवाना जरूरी है। उन्होंने हमें धैर्यपूर्वक सुना और हमसे इंतजार करने के लिए कहा।"  उधर, एक कार्यक्रम में राज्यपाल भारद्वाज ने 'कड़ी मेहनत' के लिए मुख्यमंत्री बी. एस. येदियुरप्पा की सराहना की। लेकिन अपने इस्तीफे की भाजपा की मांगों को खारिज कर दिया और कहा, "इस्तीफा देने का सवाल ही नहीं पैदा होता। मैंने केंद्र सरकार को एक रिपोर्ट भेजी है, इसके अलावा मुझे कुछ नहीं कहना है।"  उल्लेखनीय है कि 13 मई को सर्वोच्च न्यायालय ने 11 भाजपा और पांच निर्दलीय विधायकों को अयोग्य करार देने की अपील को खारिज करते हुए उनकी सदस्यता बहाल कर दी थी, जिसके बाद भारद्वाज ने केंद्र सरकार से राज्य में राष्ट्रपति शासन लागू करने की सिफारिश की। इसके बाद से भाजपा भारद्वाज को हटाने की मांग कर रही है।  भाजपा नेताओं ने इस सिलसिले में प्रधानमंत्री मनमोहन सिंह और राष्ट्रपति प्रतिभा पाटील से मुलाकात भी की है। मंगलवार को भाजपा ने राष्ट्रपति के समक्ष अपने 114 विधायकों की परेड भी कराई थी। इन घटनाक्रमों के बीच येदियुरप्पा और भारद्वाज की यह पहली मुलाकात थी।